Doložka  finančných,  ekonomických,  environmentálnych   vplyvov
                                           a   vplyvov  na  zamestnanosť

        1. Odhad  dopadov  na  verejné  financie

	V súvislosti s prijatím zákona č. 239/2001 Z. z. o spotrebnej dani z minerálnych olejov sa rozširuje počet colníkov s nárokom na osobitný príplatok, ak vykonávajú  daňový dozor a daňovú kontrolu. Súčasne sa navrhuje priznať osobitný príplatok aj colníkom vykonávajúcim inšpekčnú činnosť, odhaľujúcim protizákonné konanie colníkov a porušovanie služobnej disciplíny. Navrhovaná úprava sa dotýka cca 60 colníkov. Nakoľko príplatok je v § 83 zákona                          č. 200/1998 Z. z.  stanovený v rozpätí 1000,- až 5000,- Sk, minimálny vplyv na štátny rozpočet sa predpokladá  vo výške 720 tis. Sk (t. j. 60 x 1000 x 12), v závislosti od výšky priznaného osobitného príplatku.
	Zavedením príplatku	za činnosti vykonávané v  zdraviu škodlivom prostredí nedôjde k zvýšeniu výdavkov zo štátneho rozpočtu, keďže tento príplatok poberali pracovníci colného laboratória ako civilní zamestnanci v rovnakej výške.   
      S vytvorením možnosti vyslania colníkov na výkon štátnej služby v zahraničí                        v medzinárodných mierových misiách súvisí poskytovanie  zahraničného príspevku v rozpätí od 500 do 2500 EUR, ktorého presnú výšku určí minister. Vzhľadom na fakt, že t. č. nie je možné odhadnúť, aké aktivity v zahraničí budú colníci vykonávať, resp. koľko colníkov sa ich zúčastní, nie je možné vplyv na štátny rozpočet presne kvantifikovať. Avšak  za predpokladu vyslania troch colníkov na výkon štátnej služby v zahraničí (podľa doterajších skúseností  z minulých rokov sa väčší počet vyslaných colníkov nepredpokladá), je možné očakávať vplyv na štátny rozpočet          za obdobie jedného roka v  rozsahu cca 3,5 mil. Sk. Nároky na štátny rozpočet, ktoré vzniknú prijatím navrhovanej úpravy budú vykryté v rámci záväzných limitov schválených pre rozpočtovú kapitolu MF SR. V niektorých prípadoch však náklady spojené s pobytom mierových misií v zahraničí pod záštitou OSN hradí priamo Organizácia Spojených národov a nie vysielajúci štát. 
	Finančný vplyv navrhovanej zmeny v bode 25, ktorou sa rozširuje možnosť skončenia služobného pomeru colníka po dovŕšení veku 55 rokov a splnení podmienok pre vznik nároku na výsluhový dôchodok, za predpokladu, že by v krajnom prípade bolo zo služobného pomeru uvoľnených 43 colníkov nad 55 rokov veku, by predstavoval 6,2 mil. Sk ročne a jednorazovo na odchodnom 13,8 mil. Sk. Tieto výdavky budú plne pokryté z finančných prostriedkov na osobitnom účte Colného riaditeľstva SR.	

2. 	Odhad dopadov na obyvateľov, hospodárenie podnikateľskej sféry a iných                        právnických osôb
Nepredpokladá sa dopad na obyvateľov, hospodárenie podnikateľskej sféry a  iných právnických osôb.
      
      3. Odhad dopadov na životné prostredie	
Predkladaný návrh zákona nemá vplyv na životné prostredie.

      4.  Odhad dopadov na zamestnanosť
      Predkladaný návrh zákona nemá vplyv na zamestnanosť.